Go na le gore Saulo a ikobele taelo ya Modimo ya go nyeletsa Baamaleke ba ba setlhogo le go senya dilo tsa bone, o ne a gapa kgosi ya bone mme a itseela diphologolo tsa bone tse di nonneng. Go ne ga direga eng fa Samuele a ne a botsa Saulo kaga seno? Saulo o ne a leka go itira yo o seng molato ka go re: “Batho ba ne ba tlhomogela pelo tse di di gaisang tsotlhe tsa letsomane le tsa motlhape, ka boikaelelo jwa go isetsa Jehofa Modimo wa gago setlhabelo.” Gore a Saulo o ne a ikaeletse go ntsha ditlhabelo ka diphologolo tseo kgotsa nnyaa ga se kgang ya botlhokwa, kgang e ne e le gore ga a ka a nna kutlo. Saulo o ne a sa tlhole a itsaya a le ‘monnye mo matlhong a gagwe.’ Ka jalo, moporofeti wa Modimo o ne a bontsha Saulo gore o ne a sa ikobela Modimo. Go tswa foo Samuele o ne a re: “A Jehofa o natefelwa ke ditshupelo tse di fisiwang le ditlhabelo jaaka a natefelwa ke go utlwiwa ga lentswe la ga Jehofa? Bona! Go utlwa go botoka go na le setlhabelo . . . E re ka o ganne lefoko la ga Jehofa, ka jalo le ene o a go gana gore o se ka wa nna kgosi.”—1 Sam. 15:15, 17, 22, 23.